[pic] | COMISIA EUROPEANĂ |

Bruxelles, 27.9.2010

COM(2010) 504 final

RAPORTUL COMISIEI CĂTRE PARLAMENTUL EUROPEAN ŞI CONSILIU

Raport privind finanţarea Fundaţiei pentru standarde internaţionale de raportare financiară[1]

RAPORTUL COMISIEI CĂTRE PARLAMENTUL EUROPEAN ŞI CONSILIU

Raport privind finanţarea Fundaţiei pentru standarde internaţionale de raportare financiară (Fundația IFRS)

Introdu CERE

În 2009, Uniunea Europeană a analizat mecanismele de finanţare a Fundaţiei IFRS şi a decis să încurajeze tendinţa către mecanisme de finanţare nevoluntare, stabile şi transparente, cu o arie geografică extinsă. În acest scop, aceasta a adoptat un temei juridic (decizia[2]) care să permită Comisiei Europene să ofere o contribuţie financiară la bugetul Fundaţiei IFRS[3], cu condiţia înregistrării unui progres satisfăcător în direcţia consolidării guvernanţei Fundaţiei IFRS.

Prezentul raport privind reformele în domeniul guvernanței realizate de Fundaţia IFRS este prezentat de către Comisie Parlamentului European şi Consiliului în conformitate cu articolul 9 alineatul (3) din decizie.

În cadrul prezentului raport, Comisia examinează cele mai recente evoluţii în domeniul guvernanţei, fără a aduce atingere dezbaterii referitoare la necesitatea unor reforme suplimentare mai cuprinzătoare ale guvernanţei Fundaţiei IFRS, care sunt analizate în prezent de către Consiliul de monitorizare a Fundaţiei IFRS (a se vedea punctul 4 de mai jos)[4]. Până când acesta îşi va formula recomandările şi până la punerea lor în aplicare, Consiliul pentru standarde internaţionale de contabilitate ( International Accounting Standards Board, IASB ) trebuie să deţină în continuare resurse suficiente pentru a derula o serie de proiecte urgente, în special cu privire la criza financiară, precum şi la priorităţile cheie ale UE cum ar fi contabilitatea sistemelor de asigurări.

OBIECTIVE DE REFERINţă STABILITE ÎN DECIZIA NR. 716/2009/CE

ARTIC olul 9 alineatul (3) din Decizia 716/2009/CE prevede că „Raportul [privind Fundaţia IFRS] se axează pe structura şi procesele de guvernanţă, inclusiv pe componenţa şi competenţele Consiliului de monitorizare, în special pe capacitatea respectivului organism de a-şi îndeplini misiunea de interes public în mod transparent şi eficient. Raportul precizează, de asemenea, progresele înregistrate în ceea ce priveşte foile de parcurs pentru ţările terţe privind aplicarea IFRS emitenţilor lor naţionali”. Ultimul aspect este abordat în secţiunea 5 din prezentul raport.

Considerentul 19 din decizie se referă la aşteptările formulate în Rezoluţia Parlamentului European din 24 aprilie 2008 privind standardele internaţionale de raportare financiară (IFRS) şi guvernanţa Consiliului pentru standarde internaţionale de contabilitate (IASB) şi în Concluziile Consiliului din 8 iulie 2008, în special cele referitoare la instituirea unui Consiliu de monitorizare cu competenţe relevante şi o componenţă adecvată, sporirea transparenţei şi a legitimităţii proceselor de stabilire a standardelor şi a programului de lucru ale IASCF, sporirea eficacităţii activităţii Consiliului consultativ pentru standarde şi oficializarea rolului studiilor de impact ca parte integrantă a procedurilor IASB.

Progres E ÎNREGISTRATE DE FUNDAţIA IFRS ÎN ÎNDEPLINIREA OBIECTIVELOR DE REFERINţă

Modificări recente în constituţia Fundaţiei IFRS

La 15 ianuarie 2009, administratorii au finalizat prima parte a procesului de revizuire a constituţiei Fundaţiei IFRS, efectuat o dată la cinci ani. Această parte a revizuirii a vizat responsabilitatea publică prin crearea unei legături către un Consiliu de monitorizare format din autorităţi publice (a se vedea punctul 3.2 mai jos). De asemenea, a fost suplimentat numărul membrilor IASB de la 14 la 16 membri (de implementat cel târziu până în iulie 2012) pentru a asigura o distribuţie geografică extinsă în cadrul consiliului.

În ianuarie 2010, administratorii au finalizat cea de-a doua parte a procesului de revizuire a constituţiei Fundaţiei IFRS, efectuat o dată la cinci ani. S-a pus accent pe sporirea transparenţei şi răspunderii Fundaţiei IFRS şi a IASB şi pe extinderea angajamentului şi implicării părţilor interesate odată cu consolidarea guvernanţei. S-au operat următoarele modificări cheie:

- IASB va derula în viitor o consultare publică (o dată la 3 ani) cu privire la programul său de lucru, prima consultare urmând să aibă loc cel mai târziu până la jumătatea anului 2011. Acest fapt vizează atingerea unui grad ridicat de transparenţă cu privire la procesul de stabilire a programului de lucru al IASB, reprezentând unul dintre cele mai importante elemente în garantarea răspunderii consiliului şi, în general, a Fundaţiei IFRS;

- mandatul membrilor IASB se va reduce (5 ani, cu posibilitatea extinderii cu maxim 3 ani), cu excepţia mandatului preşedintelui, care rămâne eligibil pentru un al doilea mandat complet de 5 ani. Acest fapt vizează promovarea unui grad ridicat de înlocuire a membrilor IASB, garantând astfel infuzia periodică de „idei noi” în cadrul procesului de stabilire a standardelor;

- va exista posibilitatea reducerii duratei procedurilor sub termenul minim de 30 de zile prevăzut în Ghidul IASB. Acest fapt va conduce la o mai mare flexibilitate în cazurile de urgenţă, precum cele apărute în octombrie 2008, în faza culminantă a crizei financiare şi care au făcut necesară introducerea unor noi norme de reclasificare a instrumentelor financiare;

- obiectivele Fundaţiei IFRS sunt modificate astfel încât să se evidenţieze faptul că obiectul general îl constituie adoptarea la nivel global a IFRS, în timp ce convergenţa reprezintă doar o modalitate de a facilita atingerea acestui obiectiv. Modificarea este deja reflectată în discuţiile preliminare referitoare la viitorul program de lucru al IASB (după 2011) – de exemplu în Consiliul consultativ pentru IFRS [anterior, Consiliul consultativ pentru standarde ( Standards Advisory Council, SAC) ].

Compo nenţa şi competenţele Consiliului de monitorizare

Consiliul de monitorizare este format dintr-un reprezentant al Comitetului pentru pieţe emergente al Organizaţiei internaţionale a comisiilor de valori mobiliare ( International Organization of Securities Commissions, IOSCO ), un reprezentant al Comitetului tehnic al IOSCO, comisarul Agenţiei pentru servicii financiare a Japoniei ( Japan Financial Services Agency, JFSA ), comisarul european pentru piaţă internă şi servicii şi preşedintele Agenţiei SUA pentru valori mobiliare şi operaţiuni bursiere ( Securities and Exchange Commission, SEC ). Comitetul de la Basel pentru supraveghere bancară participă ca observator în cadrul Consiliului de monitorizare.

Relaţia dintre organizaţiile participante, precum şi responsabilităţile acestora sunt descrise în Memorandumul de înţelegere elaborat de către membrii Consiliului de monitorizare şi administratori. Principalele responsabilităţi ale Consiliului de monitorizare constau în:

participarea la procesul de numire a administratorilor şi aprobarea candidaţilor desemnaţi;

examinarea gradului de adecvare a mecanismelor de finanțare a IASB adoptate de administratori;

examinarea controlului exercitat de administratori asupra procesului de stabilire a standardelor IASB, în special cu privire la respectarea procedurilor acestuia;

ajungerea la un acord cu administratorii în ceea ce priveşte evoluţiile din domeniul politicii, legislaţiei şi reglementării pertinente pentru procesul de supraveghere a IASB de către fundaţia IFRS şi

trimiterea spre analiză către IASB a aspectelor de interes public general referitoare la raportarea financiară.

Consiliul de monitorizare se află în curs de elaborare a propriilor proceduri şi formule de lucru pentru a-şi pune în aplicare misiunea de interes public. Comisia consideră că Consiliul de monitorizare reprezintă o etapă utilă către o mai mare responsabilitate şi transparenţă a activităţilor Fundaţiei IFRS. Cu toate acestea, Comisia consideră că este adecvată o revizuire cuprinzătoare a cadrului de guvernanţă al Fundaţiei IFRS – inclusiv a rolului Consiliului de monitorizare, în special pentru a evalua necesitatea de a spori răspunderea acesteia faţă de autorităţile publice (a se vedea punctul 4).

Alte angajamente asumate de către Consiliul director

Odată cu aprobarea de către administratorii Fundaţiei IFRS a celor mai recente modificări statutare în ianuarie 2010 aceştia au convenit de asemenea să examineze în continuare trei aspecte importante referitoare la guvernanţa fundaţiei. În special, administratorii au convenit:

- să iniţieze imediat o analiză strategică completă a fundaţiei până în iunie 2011, și anume până la finalizarea programului de lucru pentru convergenţă al IASB şi al Consiliului pentru standarde de contabilitate financiară al SUA ( Financial Accounting Standards Board, FASB ), inclusiv a modelelor de finanţare a organizaţiei. Analiza va include consultări publice cu părţile interesate şi cu Consiliul de monitorizare;

- să iniţieze şi să finalizeze până la sfârşitul anului 2010 o analiză completă a eficacităţii Consiliului consultativ pentru IFRS, cu scopul de a evalua reformele recente introduse şi a determina dacă sunt necesare alte reforme suplimentare. Analiza va viza de asemenea dimensiunea, structura şi funcţionalitatea Consiliului consultativ pentru IFRS;

- să examineze cadrul de supraveghere a IASB instituit de administratori şi îndeplinirea de către aceştia a funcţiilor de supraveghere a consiliului.

Comisia Europeană salută lansarea acestor procese de examinare. Au fost deja iniţiate consultări într-o serie de forumuri. Administratorii au purtat o primă discuţie cu Consiliul de monitorizare cu privire la analiza strategică în cursul ultimei reuniuni a consiliului în aprilie 2010. Consiliul consultativ pentru IFRS a purtat, de asemenea, o primă discuţie cu administratorii cu privire la examinarea eficacităţii acestuia. Comisia Europeană va monitoriza îndeaproape evoluţia analizelor prin participarea acesteia în cadrul forumurilor relevante.

REFORME VIITOARE PRIVIND GUVERNANţA

În pofida măsurilor pozitive menţionate anterior în vederea consolidării transparenţei şi răspunderii IASB, Comisia Europeană consideră că este necesară o revizuire cuprinzătoare a cadrului de guvernanţă al Fundaţiei IFRS. De exemplu, evenimentele recente legate de repoziţionarea priorităţilor programului de lucru pentru convergenţă al IASB-FASB şi numirile în funcţii la nivel înalt din cadrul Fundaţiei IFRS ilustrează importanţa consolidării în continuare a transparenţei şi răspunderii procesului decizional al acesteia.

Aceste preocupări sunt împărtăşite de asemenea de alţi membri ai Consiliului de monitorizare, care a înfiinţat, prin urmare, un grup de lucru pentru guvernanţă care să deruleze o astfel de revizuire cuprinzătoare. Grupului de lucru pentru guvernanţă i s-a conferit un mandat extins pentru a acoperi toate aspectele relevante referitoare la guvernanţa Fundaţiei IFRS, inclusiv structura instituţională a acesteia, precum şi legătura dintre standardele de contabilitate şi mai multe obiective de politici publice, inclusiv transparenţa pieţei şi stabilitatea financiară. Comisia Europeană consideră că grupul de lucru pentru guvernanţă ar trebui să vizeze raportarea concluziilor şi recomandărilor formulate de acesta până la sfârşitul anului 2010 şi că acestea ar trebui puse în aplicare cât mai curând posibil după această dată.

FOILE DE PARCURS PENTRU ţăRILE TERţE PRIVIND APLICAREA IFRS EMITENţILOR LOR NAţIONALI

Comisia a adoptat un raport către Parlamentul European privind convergenţa dintre IFRS şi principiile naţionale contabile general acceptate ( Generally Accepted Accounting Principles, GAAP ) ale ţărilor terţe la 4 iunie 2010. Așa cum s-a precizat în raportul respectiv, numeroase state continuă să înregistreze progrese în sensul realizării convergenţei depline a standardelor naţionale cu IFRS şi în privinţa eventualei adoptări a IFRS în cazul emitenţilor lor naţionali.

Comitetul autorităţilor europene de reglementare a pieţelor valorilor mobiliare (CESR) a oferit consultanţă Comisiei şi a indicat faptul că China, Canada, India, şi Coreea de Sud continuă să facă progrese în derularea programelor acestora de convergenţă sau de adoptare. Statele Unite au organizat o consultare publică cu privire la adoptarea IFRS, iar la 24 februarie 2010 Agenţia SUA pentru valori mobiliare şi operaţiuni bursiere a emis o declaraţie de politică confirmând că intenţionează să adopte o decizie cu privire la IFRS în cursul anului 2011. În plus, Agenţia pentru valori mobiliare şi operaţiuni bursiere din SUA (SEC) a recunoscut necesitatea de a asigura finanţarea adecvată a Fundaţiei IFRS prin contribuţia SUA în cursul reuniunilor recente ale Consiliului de monitorizare.

De asemenea, Japonia şi-a continuat activitatea de convergenţă între GAAP şi IFRS, anunţându-și recent intenţia de a adopta o decizie în jurul anului 2012 referitoare la adoptarea IFRS până în anul 2015 sau până în anul 2016. În acest timp, unele întreprinderi japoneze pot deja să aplice IFRS pe bază voluntară. Alte economii majore precum Argentina, Brazilia, Mexic şi Taiwan şi-au anunţat, de asemenea, recent intenţia de a adopta IFRS. Cu toate acestea, în Rusia nu există indicii ale unei evoluţii considerabile în ceea ce priveşte utilizarea obligatorie a IFRS.

În anii următori, Comisia va continua să monitorizeze situaţia şi să evalueze eforturile depuse de către ţările aflate în proces de realizare a convergenţei cu IFRS sau care intenţionează să adopte IFRS, cu asistenţa tehnică a CESR. Comisia va continua să sprijine eforturile ţărilor care s-au obligat să realizeze convergenţa standardelor lor contabile cu IFRS şi, de asemenea, ale ţărilor care s-au obligat să adopte IFRS.

Conclu ZII

Comisia concluzionează că Fundaţia IFRS a înregistrat progrese cu privire la mai multe puncte de referinţă esenţiale prevăzute în Decizia 716/2009/CE. În plus, Consiliul de monitorizare a lansat o examinare cuprinzătoare a guvernanţei Fundaţiei IFRS.

Ca parte a oricăror reforme viitoare complete ale Fundaţiei IFRS, procedurile de finanţare a acesteia trebuie să asigure o platformă de finanţare nevoluntară, transparentă şi stabilă, cu o arie geografică extinsă [a se vedea articolul 9 alineatul (4) din decizie]. În acest sens, este foarte important ca toate jurisdicţiile majore să contribuie la bugetul Fundaţiei IFRS proporţional cu ponderea acestora pe pieţele globale de capital.

În timp ce discuţiile referitoare la o reformă mai cuprinzătoare a modelului de guvernare a Fundaţiei IFRS continuă, IASB ar trebui finanţat corespunzător pentru a garanta posibilitatea stabilirii de către acesta a standardelor solicitate urgent, inclusiv a celor legate de criza financiară precum reforma cerinţelor de contabilitate referitoare la instrumentele financiare. Prin urmare, Comisia consideră că ar trebui susținute necesitățile de finanţare pe termen scurt ale IASB, în conformitate cu Decizia 716/2009/CE, în timp ce Consiliul de monitorizare întreprinde o examinare cuprinzătoare a modelului său de guvernanţă.

În baza analizei anterioare, Comisia recomandă ca UE să ofere Fundaţiei IFRS finanţarea prevăzută în Decizia 716/2009/EC începând cu 2011. Cu toate acestea, Comisia subliniază faptul că o revizuire cuprinzătoare a modelului de guvernare a IASB ar trebui derulată în regim de urgenţă. Recomandările care decurg din prezenta evaluare vor trebui să fie disponibile până în 2011 şi puse în aplicare cât mai curând posibil după această dată.

ANEXĂ

1. Descrierea structurii interne de guvernanţă a Fundaţiei IFRS

[pic]

2. Glosar al acronimelor cheie utilizate în raport

Consiliul pentru standarde de contabilitate financiară al SUA ( Financial Accounting Standards Board, FASB )

FASB este o organizaţie a sectorului privat din SUA care stabileşte standardele de contabilitate şi de raportare financiară pentru întreprinderile care raportează în conformitate cu principiile contabile general acceptate ale SUA ( US Generally Accepted Accounting Principles, US GAAP ).

Principii contabile general acceptate ale SUA ( US Generally Accepted Accounting Principles, GAAP )

Cerinţe contabile pentru întreprinderile din SUA, stabilite de către Consiliul pentru standarde de contabilitate financiară al SUA (FASB), organizaţii predecesoare şi altele.

Standard internaţional de contabilitate ( International Accounting Standard, IAS )

Standard adoptat de către predecesorul Consiliului pentru standarde internaţionale de contabilitate ( International Accounting Standards Board, IASB ), Comitetul pentru standarde internaţionale de contabilitate ( International Accounting Standards Committee, IASC ). În momentul în care IASB a înlocuit IASC în 2001, acesta a adoptat toate IAS în vigoare la momentul respectiv.

Consiliul pentru standarde internaţionale de contabilitate ( International Accounting Standards Board, IASB )

IASB este un organism independent de stabilire a standardelor de contabilitate, finanţat din surse private.

Fundaţia Comitetului pentru standarde internaţionale de contabilitate ( International Accounting Standards Committee Foundation, IASCF )

Fosta denumire a entităţii-mamă a Consiliului pentru standarde internaţionale de contabilitate (IASB), cunoscută în prezent sub denumirea de Fundaţia IFRS

Standard internaţional de raportare financiară ( International Financial Reporting Standard, IFRS )

Standard şi interpretare adoptate de către Consiliul pentru standarde internaţionale de contabilitate (IASB).

Fundaţia IFRS

Denumirea entităţii-mamă a Consiliului pentru standarde internaţionale de contabilitate (IASB)

Consiliul consultativ pentru standarde ( Standards Advisory Council )

Forum în cadrul căruia Consiliul pentru standarde internaţionale de contabilitate (IASB) consultă organizaţiile interesate, denumit în prezent Consiliul consultativ pentru IFRS. Consiliul consultativ se reuneşte de trei ori pe an, iar membrii Consiliului consultativ prezintă IASB informaţii referitoare la programul său de lucru şi la proiecte speciale.

[1] În urma revizuirii constituţiei sale, la 1 martie 2010, denumirea Fundaţiei Comitetului pentru standarde internaţionale de contabilitate ( International Accounting Standards Committee Foundation , IASC ) a fost modificată în Fundaţia pentru standarde internaţionale de raportare financiară ( International Financial Reporting Standards, IFRS ) (modificarea intră în vigoare în iulie 2010). Prezentul raport utilizează noua denumire (Fundaţia IFRS) deşi Decizia nr. 716/2009/CE se referă la vechea denumire (IASCF). Fundaţia IFRS reprezintă entitatea-mamă a Consiliului pentru standarde internaţionale de contabilitate ( International Accounting Standards Board, IASB ), ale cărui standarde sunt încorporate în legislaţia UE în conformitate cu Regulamentul (CE) nr. 1606/2002 din 19 iulie 2002 privind aplicarea standardelor internaţionale de contabilitate, JO L 243, 11.9.2002, p. 1.

[2] Decizia nr. 716/2009/CE a Parlamentului European şi a Consiliului din 16 septembrie 2009 de instituire a unui program comunitar de sprijinire a activităţilor specifice în domeniul serviciilor financiare, al raportării financiare şi al auditului, JO L 253, 25.9.2009, p. 8-16.

[3] Contribuţia financiară în temeiul deciziei se bazează pe cifre disponibile în momentul elaborării propunerii Comisiei şi nu anticipează evoluţii bugetare viitoare.

[4] A se vedea anunţul cu privire la crearea unui grup de lucru al Consiliului de monitorizare la adresa http://www.iosco.org/monitoring_board/